གསུམ་པ་བསྒྱུར་བར་བྱ་བ་ལ་ལྔ་སྟེ།སྟོང་གསུམ་ལྷའི་གཞལ་ཡས་ཁང་དུ་བསྒྱུར་བ་དང༌།ཁམས་གསུམ་ལྷ་དང་ལྷ་མོར་བསྒྱུར་བ་དང༌།དུག་ལྔ་ཡེ་ཤེས་ལྔ་རུ་བསྒྱུར་བ་དང༌།དུག་གསུམ་སྐུ་གསུང་ཐུགས་དང་མཁའ་ཀློང་དབྱིངས་གསུམ་དུ་བསྒྱུར་བ་དང༌།ཕུང་པོ་བཅིང་གྲོལ་ལྷའི་ཕྱག་རྒྱར་བསྒྱུར་བའོ།བཞི་པ་སྤྱད་པར་བྱ་བ་ལ་ལྔ་སྟེ།མཚན་ལྡན་གྱི་རྒོད་ལྕམ་ལ་ཐབས་ཤེས་རབ་ཀྱི་རོལ་པར་སྤྱད་པ་དང༌།བདུད་རྩི་རྣམ་པ་ལྔ་ལ་ལྟ་བ་ཡེ་ཤེས་ཀྱི་རོལ་པར་སྤྱད་པ་དང༌།མཆོད་པ་དང་གཏོར་མ་ལ་སོགས་དབྱིངས་སུ་མཆོད་ཅིང་དངོས་གྲུབ་ཀྱི་ཞལ་ཟས་ཟད་མེད་གཡུང་དྲུང་གི་ལང་ཚོར་སྤྱད་པ་དང་ལྔའོ།ལྔ་པ་མི་འདའ་བའི་དམ་ཚིག་ནི།ཐུགས་རྗེ་དྲང་རྒན༼མཁན༽་གྱི་བཀའ་མི་འདའ་ཞེས་བྱ་སྟེ།བསྙེན་སྒྲུབ་ཡི་དམ་གྱི་ལྷ་ཡིས་མ་ཁྲེལ་བ་དང༌།ཁྱུང་མཆོག་རླབས་པོ་ཆེའི་དཔུང་ལས་མི་འདའ་ཞེས་བྱ་སྟེ།སྤྱོད་པ་ལྷ་སྲིན་དྲེགས་པས་མ་ཁྲེལ་བ་དང༌།སྤུ་གྲི་ནགས་ཚལ་གྱི་སོ་མི་འདའ་ཞེས་བྱ་སྟེ།སེམས་བསྐྱེད༼ཅན༽་སོ་སོ་སྐྱེ་བོས་མ་ཁྲེལ་བ་དང༌།ཐུགས་རྗེ་ཉག་ཐག་གི་རྒྱང་ལས་མི་འདའ་ཞེས་བྱ་སྟེ།བརྩེ་གདུང་ལྷ་དང་མཆེད་ལྕམ་གྱིས་མ་ཁྲེལ་བ་དང༌།ཡེ་སྲིད་རྒྱལ་པོའི་བཀའ་མི་འདའ་ཞེས་བྱ་སྟེ།རྩ་བ་རང་སེམས་ཀྱིས་མ་ཁྲེལ་བར་བསྲུང་བ་དང་ལྔའོ།དམ་ཚིག་དེ་དག་ཐམས་ཅད་ཀྱང་བསྡུས་ན།སྐུ་གསུང་ཐུགས་ཀྱི་དམ་ཚིག་གསུམ་ལ་འདུས་ཏེ།སྐུའི་དམ་ཚིག་མི་སྤང་ཞིང༌།གསུང་གི་དམ་ཚིག་རྒྱུན་མི་བཅད།ཐུགས་ཀྱི་དམ་ཚིག་མ་ཡེངས་པའི།ཞེས་གསུངས་པ་དང༌།རྩ་རྒྱུད་ཉིད་ལས་ཀྱང༌།རྩ་བ་ཡན་ལག་དུ་མར་གསུངས་ཀྱངརྩ་བའི་ནང་འདི་ལྟར་གསལ༌།རྩ་བ་ཡན་ལག་ཅི་སྨྲོས་ཀྱང༌།ལུས་ངག་ཡིད་དང་གསུམ་པོ་ནི།ཉེས་པ་ཀུན་གྱི་རྩ་བ་ཡིན་ཞེས་གསུངས་པའོ།ལྔ་པ་བསྲུང་ཐུབ་ཀྱི་སྐྱོན་ཡོན་ལ་གཉིས་ལས།དང་པོ་ཉམས་པའི་སྐྱོན་ནི།ལུས་ཀྱི་དམ་ཚིག་མ་ཐུབ་སྟེ་ཉམས་ན།འདིར་ཡང་ཚེ་ཐུང་ནད་མང་དབུལ་ཞིང་འཕོངས་པར་འགྱུར་ལས༼ལ༽།དེས་བྱས་ནས་ཕྱི་མར་མི་ཁོམ་པའི་གནས་བརྒྱད་ལྟ་བུར་ལྷུང་ཞིང༌།མཐར་ངན་སོང་གསུམ་པོ་ཉམས་སུ་མྱོང་བར་འགྱུར་རོ།ངག་གི་དམ་ཚིག་མ་ཐུབ་སྟེ་ཉམས་ན།འདིར་ཡང་ངག་གི་ནུས་པ་ཟད་ཅིང༌།སྨྲས་ཚད་ལོག་པར་འགྱུར་པ་དང༌།དེས་བྱས་ནས་ཕྱི་མར་ཡང་ངག་གིས་མི་དགེ་བ་སྤྱོད་པ་དང།ལྐུགས་དང་མི་བདེན་པ་སྨྲ་བའི་རྟེན་དུ་གྱུར་ཏེ།མཐར་དམྱལ་བ་ནས་ལྕེ་ལ་ཞིང་རྨོ་བའི་གནས་སུ་སྐྱེས་ནས་སྦྱོང་བར་འགྱུར་རོ།ཡིད་ཀྱི་དམ་ཚིག་མ་ཐུབ་སྟེ་ཉམས་ན།འདིར་ཡང་བསམ་པ་མི་འགྲུབ་ཅིང་དབང་པོ་མི་གསལ་བ་དང༌།སྙིང་རླུང་ཅན་ལ་སོགས་སུ་འགྱུར་ལ།དེས་བྱས་ནས་ཕྱི་མར་ཡང་བསམ་པ་མི་འགྲུབ་ཅིང༌།སྟབས་བསྣོལ་ལ་སོགས་པ་ཁོ་ནར་འགྱུར་ལ།མཐར་བྱོལ་སོང་དང༌།དམྱལ་བ་ལ་སོགས་ཀྱི་སྡུག་བསྔལ་ཉམས་སུ་མྱོང་བར་འགྱུར་བ་སྟེ།དམ་ཚིག་ཉམས་པའི་སྔ་ལྟས་ནི།འདི་རུ་མི་བདེ་སྣ་ཚོགས་འབྱུང།ཕྱི་མར་མནར་མེད་དམྱལ་བར་སྐྱེ།ཞེས་གསུངས་པས་སོ།གཉིས་པ་བསྲུང་པའི་ཡོན་ཏན་ལ།ལུས་ཀྱིས་མ་ཉམས་པ་ཐུབ་ན།འདིར་ཡང་ཚེ་རིང་ནད་མེད་དཔལ་དང་འབྱོར་པ་ཕུན་གསུམ་ཚོགས།དེས་བྱས་ནས་ཕྱི་མར་དལ་འབྱོར་ཁྱད་པར་ཅན་གྱི་རྟེན་ཐོབ་ནས།མཐར་ཡང་འགྱུར་བ་མེད་པ་གཡུང་དྲུང་གི་སྐུ་ཐོབ་པར་འགྱུར་རོ།ངག་གི་མ་ཉམས་ཏེ་ཐུབ་ན་འདིར་ཡང་ཅི་སྨྲས་བདེན་པ་དང༌།གཞན་ལ་བཀའ་གཉན་པ་ལ་སོགས་ངག་གི་ནུས་པ་དང་ལྡན་ཅིང༌།དེས་བྱས་ནས་ཕྱི་མར་ཡང་ངག་གི་ཡོན་ཏན་དུ་མ་དང་ལྡན་ནས།མཐར་རང་བཞིན་མེད་པའི་གསུང་ཐོབ་པར་འགྱུར་རོ།ཡིད་ཀྱི་མ་ཉམས་ཏེ་ཐུབ་ན།འདིར་ཡང་ཅི་བསམ་འགྲུབ་ཅིང་རྟོགས་པའི་མཆོག་ཏུ་འགྱུར་ལ།དེ་བྱས་ནས་ཕྱི་མ་ལ་ཡང༌།ཡིད་ཀྱི་ཡོན་ཏན་དུ་མ་དང་ལྡན་ཅིང༌།མཐར་འཁྲུལ་པ་མེད་པའི་ཐུགས་ཐོབ་པར་འགྱུར་རོ།དྲུག་པ་དམ་ཚིག་གི་རང་བཞིན་ནི།སེམས་ཡེ་ནས་ཀུན་ཏུ་བཟང་པོའི་དོན་རྟོགས་ན།ཡེ་བསྲུང་ཆེན་པོར་འགྱུར་བས།བསྲུང་མཚམས་ཀྱི་སྐྱོན་ཡོན་དང་བྲལ་བ་སྟེ།སེམས་གཡུང་དྲུང་འཆི་མེད་སྐྱེས་ན་བརྩན་ལ།སྲོག་ཅེས་བྱ་བ་ཡང་མེད་ལ།དེ་མེད་པས་སྲོག་བཅད་དུ་ཡང་མེད་པས།བསད་གསོ་གཉིས་མེད་ཀྱི་དམ་ཚིག་ཅེས་བྱའོ།འདོད་དགུ་རང་ལ་བྱུང་ཙམ་ན།དེ་ཡིས་གཞན་ལ་བྱིན་པ་ཡང་མེད་ལ།ཐམས་ཅད་རང་ལ་བྱུང་བས་བླངས་པ་མེད་པས་སྦྱིན་བླང་གཉིས་མེད་ཀྱི་དམ་ཚིག་ཅེས་བྱའོ།བོན་ཐམས་ཅད་སྒྱུ་མའི་དཔེ་བརྒྱད་ལྟ་བུ་མིང་དང་ཚིག་དུ་བཏགས་པ་ཐམས་ཅད་མ་ངེས་ཏེ་ཀུན་རྫོབ།དོན་དམ་པར་ཀུན་རྫོབ་ལ་རང་བཞིན་མེད་པ་བདེན་རྫུན་གཉིས་མེད་ཀྱི་དམ་ཚིག་ཅེས་བྱའོ།ཀུན་ཏུ་བཟང་པོ་ཐུགས་ཆགས༼པ༽་མེད་པའི་དོན་ལ་གནས་ཏེ།ཐབས་ཆེན་རོལ་པས་ཆགས་སྡང་གཉིས་མེད་ཀྱི་དམ་ཚིག་ཅེས་བྱའོ།དམ་ཚིག་གི་ངེས་ཚིག་ནི།དམ་ནི་གསས་མཁར་གྱི་སྤྱི་དམ་ལས་མི་འདའ་བས་དམ།ཚིག་ནི་བསྲུང་ན་ལས་དང་སྒྲིབ་པ་ཚིག་ལ།མ་བསྲུང་ན་རང་གི་རྒྱུད་ཚིག་པའོ།དེ་ལྟར་རྩ་བཞི་རང་སར་གྲོལ་ནས་ཁྱད་པར་ཆེན་པོ་ངོ་མཚར་ཆེ་བས་ན་མཆོག་ཅེས་བྱའོ།གསུམ་པ་གསང་མཚན་ནི་རྒྱས་པར་གོང་དུ་བསྟན་པ་ལྟར་རོ།གསུམ་པ་རྙིང་པ་བསྣན་པ་ནི།དམ་ཚིག་རྙིང་པ་ལ་ཡི་དམ་བསྲེ་བ་དང༌།གསང་མཚན་བཏགས་པས༼པ༽་གཉིས་མི་དགོས་ཀྱིས་གཞན་རྣམས་སྔར་དང་འདྲ་བས་གསེར་ལ་བརྩི་བསྣན་པ་དང་འདྲ་བས་ཡོན་ཏན་གོང་ནས་གོང་འཕེལ་དུ་འགྱུར་རོ།གལ་ཏེ་ཉམས་པ་ཅན་ཡོད་ན་ཚོགས་དང་བཤགས་པ་བྱས་ལ་བསྐྱར་རོ།དེ་ལྟར་གསང་སྔགས་དབང་ཆེན་ངོ་མཚར་རྒྱས་པའི་འཇུག་ཆོག་བསྲེ་བསྣན་རྒྱས་མིན་བསྡུས་པ་ཡི་གེར་བཀོད།དགེ་དེས་འགྲོ་བ་གསང་སྔགས་མཆོགལམ་བགྲོད་རྫོགས་སངས་རྒྱས་པར་ཤོགགསང་སྔགས་ལམ་གྱི་འཇུག་ཆོག་མུ་ཏིག་འཕྲེང་བ་ཞེས་བྱ་བ།འ་ཞྭ་བློ་གྲོས་རྒྱལ་མཚན་ལ་མེ་ཉག་བསོད་རྒྱལ་གྱི་སྐུལ་ཏེ་སྦྱར་ལ་འདུས་པར་བཀོད་པ་རྫོགས་སོ།འདི་ལ་བློ་གྲོས་ཀྱིས་བཀོད་པ་ལས།སེམས་བསྐྱེད་རྗེས་སུ་འདུག་པ།གོ་རྗེས་ཤིང་སྐྱབས་འགྲོ་རྗེས་སུ་བྱས་ཤིང༌།ཕྱི་ནང་གི་ཁྲུས་གཉིས་དང་གསང་མཚན་དང་མིང་གི་དབང་བསྐུར་སྒོ་དབྱེ་སོགས་ལོགས་སུ་བླང་མི་དགོས་པར།ཡང་སྟོན་དཔལ་བཟང་བདག་གི་རྒྱུད་ལུང་དང་མི་འགལ་བར་བཅུག་ནས་ཁྲིགས་ཅན་བྱས་ཡོད།དགེའོ།བཀྲ་ཤིས།།